जबलपुर. बीत रहा साल 2015 जहां एयर सर्विस के लिए तरसा रहा है वहीं केन्द्रीय भूतल परिवहन मंत्री नितिन गडकरी का दौरा सौगातों का पिटारा लेकर आया। अपनी भांजी की शादी में बस से जबलपुर पहुंचे गडकरी को शायद यहां की संसाधन हीनता अंदर तक चुभ गई और उन्होंने करीब एक हजार करोड़ के विकास कार्यों की घोषणाएं कर दीं। इसमें दो फ्लाई ओव्हर और रिंग रोड के साथ आसपास के स्टेट हाईवे को नेशनल हाईवे बनाने की घोषणाएं भी शामिल हैं।
सुना जबलपुर का दुख दर्द
पूरी तरह से व्यक्तिगत कार्यक्रम में आए गडकरी दोपहर भोज में सांसद निवास पहुंचे। यहां जनप्रतिनिधियों और संपादकों के बीच चल रही चर्चा में उन्होंने बार बार नागपुर की तरक्की का जिक्र किया, जिस पर उन्हें जबलपुर के दुख दर्द भी सुनाए गए।गडकरी अपनी शैली में बातचीत करते रहे और कहते रहे कि सड़कों की बात मत करो, आने वाले समय में इतनी सड़कें देश को दूंगा कि किसी ने कल्पना भी नहीं की होगी। वे यह कहने से भी नहीं कतराए कि केन्द्र सरकार के ही कुछ विभागों के कारण काम में तेजी नहीं आ पा रही है। यह भी कह गए कि आरटीओ में भारी भ्रष्टाचार है, जिससे आम जन परेशान हैं।
दो फ्लाई ओव्हर स्वीकृत
इसी चर्चा के दौरान शहर की मांग पर केन्द्रीय मंत्री ने दमोह नाका से रानीताल और रानीताल से मदन महल फ्लाईओवर बनाने की स्वीकृति प्रदान की है। इसी तरह शहर के चारों ओर रिंग रोड बनाने की स्वीकृति भी दी गई, ताकि शहर की यातायात व्यवस्था को दुरुस्त किया जा सके। जबलपुर से अमरकंटक, डिंडोरी व बिलासपुर रोड को नेशनल हाईवे करने का ऐलान किया। इसके साथ जबलपुर से नरसिंहपुर रोड को भी नेशनल हाईवे बनाया जाएगा। इन सभी घोषणाओं की एनएचएआई के अधिकारियों को बुलाकर स्वीकृति भी प्रदान कर दी गई है। सांसद राकेश सिंह और महापौर स्वाति गोडबोले ने सामूहिक रूप से उनसे शहर के लिए कुछ मांगें ऐसी रखीं, जिनसे महानगर का लुक इस शहर को मिल जाए। सांसद ने इस मौके पर कहा कि एनडीए सरकार जबलपुर सहित महाकौशल के विकास के लिए संकल्पित है। आने वाले समय में और भी सौगातें मिलेंगी।
ई-वाहनों का जमाना
गडकरी ने संपादकों से बातचीत में कहा कि आने वाला समय इलेक्ट्रिक वाहनों का है। ऐसी योजना बनाई है कि जबलपुर में भी इलेक्ट्रिक बसें दिखाईं देंगी। नागपुर में तो ये प्रयोग शुरू भी हो चुका है। उन्होंने कहा कि उनका विभाग ई रिक्शे, ई ऑटो के साथ ऐसी योजनाओं पर काम कर रहा है कि गन्ने का उत्पादन करने वाले किसानों की भूमिका अहम् हो जाएगी। ये किसान देश के लिए ईंधन का उत्पादन करेंगे, जिससे पेट्रोलियम पदार्थों के आयात में कमी आएगी। अपने विदेशी दौरों का उल्लेख करते हुए गडकरी ने यह भी कहा कि इसरो से इलेक्ट्रिक वाहनों के लिए बैटरी तैयार करने को कहा था, जिस पर सफलता मिल गई है। ये बैटरी विदेशों की कीमत से 15 प्रतिशत की लागत पर तैयार हो जाएगी।
hin_Deva hin_Deva hin_Deva hne_Deva hin_Deva bho_Deva hin_Deva